钦定古今图书集成/理学汇编/文学典/第115卷 > 邓渼
## 钦定古今图书集成/理学汇编/文学典/第115卷 > 邓渼

按《列朝诗集》，“渼字远游，新城人。万历戊戌进士，除浦
江知县，调秀水。召为河南道御史，巡按云南。出为山
东副使，历参政、按察使，以佥都御史巡抚顺天。天启
乙丑，为逆奄所恶，遣戍贵州。崇祯初，赦还，未及用而
卒。有《留夷馆》”、“《南中红泉》诸集。”其《自序》谓：“十岁喜诵唐
人诗，年十五始学诗。生长寒素，衣食多累。三十成进
士，州县为劳，征拜御史，需次邸舍。朝请多暇，谢绝人
徒，悉取《毛诗》《楚骚》，下逮三唐，细阅而深思之，神明默
识，霍然悟汗。乃知我明诸公之学古人都在形骸之
外，去之所以更远。王李既废，流派各别，狂瞽奔逐，实
繁有徒。”孝丰吴稼竳，词林老宿，见楚人而大悦，尽弃
其学而学焉。予厉声诃禁，乃止远游。当王、李末流，楚
人崛起之会，欲箴砭两家之病而集其所长，其志则
大矣。旋观其诗，体貌丰缛，音节繁会，长篇极意铺陈，
而持择未得其领要。《今体》取材尖巧，而剥搜未脱其
皮毛，可与掉鞅时流，或未能方轨先正也